b'\n_START_ARTICLE_\nLunov Magnus Strip\n_START_PARAGRAPH_\nLunov Magnus Strip (\xc4\x8desto ozna\xc4\x8davan samoLMS) je bila strip edicija koja je izlazila na podru\xc4\x8dju biv\xc5\xa1e Jugoslavije. Prvi broj stripa iza\xc5\xa1ao je u svibnju 1968. godine. Izdava\xc4\x8d je bila izdava\xc4\x8dka ku\xc4\x87a Dnevnik iz Novog Sada. Strip je izlazio do 1993. godine, zaklju\xc4\x8dno sa 997. brojem.\n_START_SECTION_\nPovijest\n_START_PARAGRAPH_\nPrvi broj Lunovog Magnus Stripa iza\xc5\xa1ao je u svibnju 1968., dva mjeseca nakon prvog broja Zlatne Serije (sije\xc4\x8danj 1968). U po\xc4\x8detku je izgledao kao specijalno izdanje svog prethodnika jer su u njemu izlazili isti junaci, samo u ve\xc4\x87em formatu. Prvi broj je sadr\xc5\xbeavao i tekstualne priloge, uklju\xc4\x8duju\xc4\x87i i kompletan roman o Lunu kralju pono\xc4\x87i, u to vrijeme veoma popularnom junaku, koji je pod pseudonimom Frederik E\xc5\xa1ton, pisao Mitar Milo\xc5\xa1evi\xc4\x87, jedan od urednika stripa. Pretpostavlja se da je tada bilo u planu da se u LMS redovno izdaju epizode ovog junaka i da je jednim dijelom edicija po njemu dobila ime (Lunov), a da rije\xc4\x8d magnus (lat. veliki) ozna\xc4\x8dava veliki format stripa. Ipak, samo prva \xc4\x8detiri broja iza\xc5\xa1la su u velikom formatu, da bi format nakon toga bio promjenjen u format Zlatne Serije. LMS je prve dvije godine izlazio rje\xc4\x91e, otprilike jedan broj na \xc5\xa1est brojeva Zlatne Serije. Kako su obje edicije po\xc4\x8dele izlaziti na istom formatu i objavljivati iste junake, \xc4\x8ditatelji su ih \xc4\x8desto poistovje\xc4\x87ivali.\n_START_SECTION_\nNa\xc4\x8din izdavanja stripova\n_START_PARAGRAPH_\nDnevnik kao da nije nije imao definiranu strategiju izdavanja razli\xc4\x8ditih junaka, prvih nekoliko godina izla\xc5\xbeenja stripa. Stripovi nisu imali odre\xc4\x91eni redoslijed izla\xc5\xbeenja, a pojedine epizode \xc4\x8desto nisu bile cjelovite (iz stripova su se izbacivale pojedine originalne stranice)._NEWLINE_Dana\xc5\xa1nji strip kolekcionari zamjeraju ovim izdanjima, kao npr. kvalitetu papira i uveza, dijeljenje pri\xc4\x8da na vi\xc5\xa1e svezaka i nepridr\xc5\xbeavanje kronologije u odnosu na originalne stripove. Najve\xc4\x87a zamjerka uglavnom je izbacivanje originalnih stranica._NEWLINE_Stripovi su \xc4\x8desto bili cenzurirani. Sli\xc4\x8dice sa ideolo\xc5\xa1kim i vjerskim obilje\xc5\xbejima bile su retu\xc5\xa1irane. Ponekad su se izbacivali i no\xc5\xbeevi, pa \xc4\x8dak i vampiri. Vremenom, redoslijed i ritam izla\xc5\xbeenja se stabilizirao a broj gre\xc5\xa1aka smanjivao.\n_START_SECTION_\nNaslovne strane\n_START_PARAGRAPH_\nOsim retu\xc5\xa1iranja i docrtavanja originalnih naslovnih strana, urednici su u po\xc4\x8detku pravili kola\xc5\xbee od vi\xc5\xa1e originalnih naslovnica. De\xc5\xa1avalo se i da uz neku epizodu iza\xc4\x91e naslovnica neke druge epizode. Drasti\xc4\x8dniji primjeri su bili da \xc4\x8dak iza\xc4\x91e naslovnica nekog drugog junaka, a nekada bi se ista naslovna strana koristila za dvije razli\xc4\x8dite epizode (npr. LMS 78 \xe2\x80\x94 Okrutni Ramok i LMS 94 \xe2\x80\x94 Ranjeni jelen). Kako su originalne epizode \xc4\x8desto smanjivane u odnosu na izvornik, pojavljivao se manjak originalnih naslovnih strana. U tom slu\xc4\x8daju se izrada naslovnih strana prepu\xc5\xa1tala lokalnim novosadskim autorima.\n_START_SECTION_\nPosljednje godine\n_START_PARAGRAPH_\nU vrijeme raspada SFRJ, Dnevnikovi stripovi, kao i ostala srpska izdanja, su se prestali pojavljivati u zapadnim dijelovima biv\xc5\xa1e dr\xc5\xbeave. Zbog drasti\xc4\x8dno smanjenog tr\xc5\xbei\xc5\xa1ta, me\xc4\x91unarodnih sankcija i hiperinflacije do\xc5\xa1lo je i do drasti\xc4\x8dnog opadanja naklade, \xc4\x8demu je doprinjela i nesta\xc5\xa1ica papira. Svi ti stripovi koji nisu iza\xc5\xa1li u biv\xc5\xa1im jugoslavenskim republikama (u Hrvatskoj poznati kao neobjavljeni) danas se te\xc5\xa1ko nabavljaju i me\xc4\x91u kolekcionarima dosti\xc5\xbeu veoma visoku cijenu.\n_START_SECTION_\nStrip junaci\n_START_PARAGRAPH_\nU LMS su se u po\xc4\x8detku, izme\xc4\x91u ostalih, pojavljivali Zagor i Tex Willer \xe2\x80\x94 junaci koji se danas ve\xc5\xbeu za Zlatnu Seriju, da bi se nakon 124. broja prestali pojavljivati u ovom izdanju. Nakon ovog broja naj\xc4\x8de\xc5\xa1\xc4\x87e objavljivani junaci bili su Veliki Blek, Kit Teller, Mister No i Ken Parker. Od ostalih junaka objavljivani su Cochise, Bill Adams, Tim i Dusty, Zoro i Judas.\n_START_SECTION_\nPopis epizoda\n_START_PARAGRAPH_\nZa kompletan popis vidjeti Lunov Magnus Strip: Popis epizoda'